**Angyalok és emberek**

(írta egy Angyal, Geoffrey Hodson közvetítésével)

Az angyalok képviselik Naprendszerünk legfelsőbb erő-, élet és világosság-forrásának erejét, életét és világosságát. Ha az ember kapcsolatba jut rendjük egyik tagjával, ebhez az Erőhöz kapcsolódik, ha segítségül hívja az angyalokat, ezt az Életet invokálja, ha majd leesik a hályog a szeméről, úgy hogy látja angyal testvéreit, meglátja ezt a Fényt.

Erő, Élet, Fény, ezek azok az adományok, amelyeket az angyalokkal való együttműködés ad majd az ember kezébe. Erőt, amely korlátlan, Életet, amely kimeríthetetlen, Fényt, amely előtt minden sötétség elolvad. Ez mind a tietek lehet, ha félredobtok minden tunyaságot, érzéketlenséget, önelégültséget, vágyat és felsőbb Énetekké váltok. Először olyan szeretettel kell megtöltenetek lelketeket, amely nem ismer határokat és amelyben az alsóbb ént teljesen elfelejtettétek! Szeretettel telve kezet foghattok angyal testvéreitekkel és megosztozhattok a Nagy Építész, a Mester Építész munkáján, akinek hatalmas munkájából naprendszerek születnek.

Tanuljátok meg előbb a szeretet művészetét, tökéletesítsétek szeretőképességeteket, amig nagy művészekké nem váltok, a szeretet legnagyobb géniuszaivá. Időn és téren át való hosszú vándorutatok célja az, hogy képessé váljatok a legnagyobb szeretet érzésére. Mint állatok és vademberek vágytatok, mint modern emberek végül megtanultatok szeretni, de e szeretet még vággyal színezett, az emberfeletti embernek olyan lesz ez a szeretete, amely szabadon árad ki, önös gondolat nélkül, a vágy legkisebb rezdülésétől is mentesen, éppen ezért tűzzétek ki célul, hogy tökéletesítsétek a bennetek lévő szeretet erejét.

Vessétek ki magatokból azt a szeretetet, amely bírni, megtartani és visszatartani vágyik, ebben a lemondásban új szeretet fog születni. Cupido, Vénusz gyermeke, nem szúr át többé a Vágy Nyilával. Szívetekben Krisztus-gyermek születik, akinek keze üres, de kitárja a magasrendű szeretet zsilipjeit, úgyhogy a gyengédség és az együttérzés forrása fakad lelketekben és árad kifelé a világ meggyógyítására és megváltására. Akkor embertestvéreim, az egyesülés országának kapui megnyílnak számotokra és láttok minket szemtől-szembe. Akkor majd együtt dolgozhatunk Annak az akaratának megvalósításán, Aki szeretetének kimeríthetetlen bőségével fenntartja világegyetemünket számtalan keringő bolygójával együtt.

Küszöböljétek ki az ént, tisztítsátok meg lelketeket és akkor hívjátok segítségül az angyalokat a tiszta és önzetlen szeretet nevében. Soha nem marad áldás nélkül egy munkátok sem, ha szeretettől indíttatva angyalokat hívtok magatokhoz. Nincs a szenvedésnek olyan formája, amelyet ne tudnátok megkönnyíteni, nincs olyan rossz, amit ne tudnátok szétoszlatni, nincs olyan sötétség, amelybe ne tudnátok a tiszta és önzetlen szeretet mágiájával és az angyalok segítségül hívásával világosságot hozni. Ezzel a tudással megtámadhattok minden gonoszt, mivel erejétől minden gonosz elolvad. Keressétek a szenvedőket, akikkel tele van világunk, ne riadjatok vissza a fájdalomtól, ne habozzatok hívni minket segítségül, akármilyen mély a gyötrelem, akármilyen sötét a bűn és a szégyen. A mi együttes erőnk és szeretetünk elég ahhoz, hogy megvilágosítsuk a sötétséget és elűzzük a fájdalmat.

Azok, akik válaszolni akarnak erre a felhívásra, alakítsanak ki egy együttes csoportot, összpontosított gondolattal, elszánt akarattal invokálják maguk közé az angyalokat, hogy Isten szeretetétől megvilágosulva dolgozzunk azon, hogy elűzzünk minden sötétséget, szétszórjunk minden rosszat, meggyógyítsunk minden betegséget, leromboljunk minden tudatlanságot és elhozzuk a Bölcsesség és Világosság megvilágosodását az emberek szívébe és elméjébe. Tisztítsátok meg minden város atmoszféráját, hogy az ott megszületendő gyermekek a Fény világába jöhessenek. Támadjátok meg a kegyetlenség minden formáját olyan elhatározással, amely sokkal erősebb legyen a kegyetlen szíveknél, amelyek megtagadjak a szeretetet, amellyel mi munkánkat végezzük.

Ne féljetek az eredménytől, űzzétek el elmétekből a mi létünkkel és segítőerőnkkel kapcsolatos kételyt. Rövidesen meggyőződtök a szeretet munkájának erejéről és hatásosságáról, amely munkát minden ember és angyal kölcsönös együttműködéssel magára vállal. Ne késlekedjetek, az idő megérett közös munkánk megkezdésére. A Szeretet Ura már a Földön jár, amely azonban nem méltó legszentebb lábainak érintésére. Minden rendelkezésünkre álló erővel, minden lehetséges bölcsességünkkel és intellektusunkkal dolgozzunk azon, hogy Földünket szép kertté varázsoljuk, amely méltó Ő hozzá.

A csoportunkban azzal az erős szándékkal gyűljetek össze, hogy hatalmas erő-, áldás- és szeretet-áramot bocsáttok ki emberekre és helyekre, amelyeket meg akarok gyógyítani, tisztítani és megvilágítani.

Körben ülve irányítsátok gondolataitokat az egységre, amíg egynek nem tudjátok magatokat angyal-testvéreitekkel. Emelkedjetek fel az egység világába és ott invokáljátok a Szeretet Urának erejét és áldását a következő szavakkal:

"Szeretet Ura, angyalok és emberek Tanítója,

Hívjuk hatalmas erődet teljes ragyogásában,

Halhatatlan szeretetedet egész hathatóságával,

Végtelen bölcsességedet teljes tökéletességében,

Hogy ellenállhatatlan áradatként áradjanak át rajtunk

erre / a személyre, vagy helyre/.

Ellenállhatatlan Erőd élő folyama előtt oszoljék el

Minden sötétség, változzék meg minden ember szíve,

Keressék és találják meg a világossághoz vezető utat.

Ámen".

Amint győzelmes ereje leszáll, vetítsétek ki akaratotok teljes erejével és összpontosításával arra a személyre, vagy helyre, amelyet szolgálni akartok. Majd forduljatok a csoport angyal-tagjaihoz, irányítsátok őket akaratotokkal, hogy az erő hordozói és konzerválói legyenek, hogy dolgozzanak a közös ügyért, amelynek érdekében az erőt invokáltátok. Gondosan őrizkedjetek a látszólagos bukás és siker illúziójától. Csak a munkára gondoljatok és egyáltalán ne törődjetek az eredményekkel, amelyeket létrehoztatok.

Keressetek olyanokat a csoport alakítására, akik elméje csendes és szenvtelen, akik érzelmei tökéletesen uralmuk alatt vannak és testük makulátlan tiszta és tökéletesen egészséges. Ha valaki indiszkrétnek bizonyul, zárjátok ki a csoportból, különben a munkánk értéke látja majd kárát. A hallgatásban hatalmas erő van.

Ezért a hallgatás legyen azon lényeges erények egyike, amelyeket közös munkánkra vállalkozók keresnek. Egész munkánkat személytelenül kell végezni és ha bárki azt gondolja, hogy fényesebben ragyog testvéreinél, vagy nagyobb ereje van, vagy büszke a helyére, zárjátok ki a csoportotokból, különben az egység hiánya a munka ártalmára lesz, mert az egység a legbelsőbb magja és lényege az erőnek, amivel dolgozunk. Így biztosítva a munkánkat, megkezdődhet egy új korszak megalapítása a Földön, amely már a megszületésénél dicsőséges lesz és a legmerészebb álmaitokat is meghaladja szépségével és ragyogásával.

Ennek a ragyogásnak és szépségnek a fényében az angyalok újból együtt menetelnek majd az emberekkel.

Ha egy szomorú léleknek bizakodást akartok adni, az élet, világosság és erő áramát árasszátok rá és az felemeli majd elméjét az öröm állapotába. Akarjátok, hogy az öröm az elméjébe, az agyába, a szívébe jusson, úgy hogy, az erő élő folyama belépjen a szomorú lélekbe, és elűzze komorságát. A boldogtalanság és haszontalan szomorkodás helyet ad a boldogságnak és azokat a gondolatokat, amelyek szokásszerűen a kétségbeesés termékei felett lebegnek, meg-világosítja a meditációitok és imáitok révén általatok megismert örök boldogság fénye.

Hívjátok elő az angyalokat ilyen irányú munkátok közben, hogy telve örömmel segíthessenek nektek elűzni a szomorúságot és gondot. Utasítsátok Őket, hogy kimeríthetetlen vitalitásukat árasszák ki, hogy a lélek ragyoghasson és tudata megszabaduljon alsóbbrendű hordozóinak korlátozásától. Vegyétek körül a gondoktól sújtott egyént örömteli gondolatokkal: hívjátok a fény angyalait segítségül, hogy elűzhessék a bánatot. Így megvigasztalhatjátok a szomorkodót, meggyógyíthatjátok a bánat sebeit.

Ha segíteni akartok olyan valakinek, akit számtalan ismeretlen félelem gyötör, aki abban a szürke országban tartózkodik, ahol a rémület uralkodik, gondoljatok erősen Isten Akaratára, melynek ellenállhatatlan Törvénye biztosítja a naprendszer rendezett fejlődését. Egyesüljetek ezzel az akarattal: töltsétek meg magatokat tüzes erejével és fordítsátok rettegő embertársaitok felé, küldjetek le élő villámot, atmikus tűzoszlopot a szívébe és tartsátok ott szilárdan és rendületlenül, mintha egy világító villámot tartanátok ott. Akarjátok, hogy a félelem elszálljon a rettegő lélekből, rettenhetetlen bátorság szülessék meg szívében és elméjében, amelyeken keresztül az erő fénysugara világít. Alkossátok meg határozottan a szenvedő embertársatok kép-mását olyanra, mint aki félelem nélküli, bátran cselekszik, rendületlen akarattal, minden körülmények között.

Invokáljátok az angyalokat hősies megjelenésükben és parancsoljátok meg nekik, hogy hozzák felszínre a lélek lappangó hősiességét. Ha van ok a félelemre, utasítsátok az angyalokat, hogy távolítsák el, ha kísértetek, árnyak, vagy rejtett ellenségek, vagy az elementális élet sötét lényei túl erősen szorongatják a lelket, űzzék el őket az atmikus kard erejével, amelynek módját megtanultátok kontemplációval szívetek legbelsejének sziklájából kihúzni.

Parancsoljátok meg az angyaloknak, hogy mindaddig álljanak őrt, amíg az illető lelkében ismét az akarat veszi át az uralmat. Tanítsátok meg a szenvedőt arra, hogy senki sincs soha egyedül, hogy minden formát minden világban az isteni élet hat át és tart fenn, hogy az angyalok együttérzése mindig közelünkben van és a sötétség erőit könnyen el lehet űzni a világosság erejének invokálásával. Tanítsátok meg őket a következő szavak használatára:

"Világosság hatalmas ereje! Világok Kormányzója,

Az Élet minden formájának védelmezője! Hozzád menekülök.

Tudom, hogy erőd vesz körül és Fényed világít meg.

Megszületik bennem az alacsonyabb én felett való uralkodás képessége,

A Te erőddel irányítom gondolataimat, érzéseimet és cselekedeteimet,

Nevedben hívom a Fény és az Erő angyalait, részesülök tüzes erejükben,

Telve vagyok rettenthetetlen bátorságukkal, felhívom Őket, segítsenek;

Elűzök erről a helyről minden sötétséget.

Akaratomtól, amely ellenállhatatlan, mert egy a Te akaratoddal, elolvad minden gonosz.

Amen.

Ismételje ezt naponta háromszor és bármikor, amikor érzi, hogy a félelem zordkísértete megközelíti. Mondogassátok ti is, és akkor az angyalok segítségével a félő és remegő lélek átalakul isteni bátorságú, rettenhetetlen lélekké.

Ha beteget akartok gyógyítani, előbb összpontosítsátok elméteket az alacsonyabb világ látszólagos ellentétei mögött lévő alapvető belső összhangra, arra a tökéletes és harmonikus ritmusra, amelyben az élet minden formájának tervszerű evolúciója folyik, és amellyel az erők egyensúlya a rendszerben fennáll. Meditáljatok e rendszer minden erejének forrásán, igyekezzetek elérni és elmerülni ebben a kimeríthetetlen forrásban, amelyből származik minden világ, minden atomjában feltörő erő. Majd tökéletes csendben szemléljétek a kiömlő és a visszatérő energia áramlásának harmóniáját és tökéletességét.

Szüntessétek be gondolataitokat, lakozzatok a legteljesebb csendben Isten harmóniájában, amig egész valótokat át nem hatja ereje, ritmusa és hozzá nem hangolódtok lüktető életének üteméhez. Ha ezt a ritmust létrehoztátok magatokban, a gyógyító erő akaratotok szerint fog áramlani.

A harmónia és a ritmus szempontjából tekintsetek a betegre, meditáljatok és találjátok meg a diszharmónia és szabálytalanság okát, amitől megromlott egészsége. A megbomlott ritmust fel kell fedezni és helyre kell hozni, a testet újból az összhang állapotába kell helyezni. Tanítsátok meg a szenvedőt arra a meditációra, amit ti végeztek; Isten harmóniáján elmélkedni, amíg nem érzi ő is ezt a ritmust. Tanítsátok meg arra, hogy dobja félre az elkülönültség érzését, a büszkeséget, a tudatlanságot, az önzést, vagy a kegyetlenséget, amelyből a betegséget okozó hiba származott. Senki büntetlenül nem törheti meg és zavarhatja meg a világot, Teremtője, fenntartója erejének harmóniáját és ritmusát. Midőn félreállítjátok az útból az alacsonyabb ént, amely nem ismeri az egy élettől való teljes függőségét, csak akkor hangolódhat rá a lélek és állíthatja helyre az isteni harmóniát.

Amikor a gyógyító elérte a tökéletes harmónia tudatát és magában érzi Isten bőséges életének ritmusát, megkezdheti a gyógyítást. Ez kettős feladatot jelent. Először nevelnie kell a szenvedő egyént az összhang tudományára, másodszor ráterítheti saját lelkének ritmusát, amely tökéletesen rá van hangolva betegének elméjére, érzelmeire és testére, amíg csak az illető tökéletesen egységben nincs gyógyítójával és így a ritmus szempontjából teljesen eggyé nem válnak.

Akkor hívjátok az angyalokat, hogy ők is dolgozhassanak az elveszített egészség helyreállításán, hogy vitális energiájukat beletölthessék minden sejtbe és minden szervbe, amíg csak a test nem izzik az élettől és erőtől és minden működés helyre nem állt. Tartsátok ott őket addig, amíg az egy Akaratnak elég nem tétetett, akár az a cél, hogy folytatódjék a földi élet, akár az, hogy a beteg megszabaduljon a test terhétől. Igazi gyógyulás csak úgy jöhet létre, ha az alacsonyabb én felszabadul a tévedésből, amely a betegséget okozta. A hallhatatlan Én világában betegség nem létezhet, mert ott hiba nem lehetséges. Azok a hibák, amelyek betegséghez vezetnek, sokfélék: kegyetlenség, önzés, erőkkel való visszaélés, helytelenül használt erők, a lélek képtelensége, hogy a fejlődés folyamán megszerzett képességeket és tudást cselekedetekben nyilvánítsa meg, ezek azok az alapvető hibák, amelyek betegséghez vezetnek. Az igazi gyógyítónak meg kell keresnie az okot és el kell távolítania, hogy a megzavart ritmus helyreálljon és a lélek újra helyesen legyen hangolva.

Az ember testét összetevő milliárdnyi élet tevékenységét saját ösztönös tudata és a test tulajdonosának tudata közötti viszony irányítja. A tökéletes egészség tökéletes harmóniát követel a kétféle tudatáram között.

Az ember elméjének az a része, amely az elementális életárammal együttműködik, éber tudatának szintje alatt van, mivel hosszú idővel ezelőtt elsajátította már ennek az együttműködésnek a technikáját.

Az ember tudatalatti és tudatos elméje olyan szorosan társul egymással, hogy folytonos kölcsönhatás alakul ki közöttük. Ha a tudatos én tökéletesen fel van hangolva és tökéletesen kifejezi a fejlettségi szintet, a tudatalatti ugyanezt teszi. Az eredmény: tökéletes egészség, mivel töretlen az isteni élet ritmusa, amely állandóan árad az ember emberlényének központjából legsűrűbb testéhez, és teljes a harmónia. Ez a mindent átható ritmus uralkodik a milliárdnyi élet tevékenységén és fenntartja a benne lévő isteni természet hármas megnyilvánulása közti egyensúlyt. Ez a sok élet teremtőként, megtartóként, rombolóként, építőként, táplálóként és átalakítóként szerepel. A test egészsége hármas tulajdonságaik tökéletes egyensúlyától függ.

Atudatos elme bármelyik részében létrejövő diszharmónia megzavarja a lélek ritmusát; ez a zavar a tudatalattira hat és ezen keresztül a sejtek életének működésében felbillen az egyensúly, ennek következtében teremtő, tápláló, vagy pusztító tevékenységük kerekedhet felül és ez a valami, ami létfontosságú, veszedelmessé válhat. Az életadók megbetegítőkké válnak, ha az egyensúly és a harmónia megbomlik.

Keressétek tehát a tudatos és a tudatalatti elmében a betegség és a betegség iránti fogékonyság okát. Távolítsátok el, és akkor a Természet helyreállítja azt az állapotot, amelyben az isteni élet ritmikus áramlása újra megindul. A gyógyító hármas működése: nevelés, tisztítás, felhangolás. Az angyalok felmérhetetlen segítséget nyújthatnak ezen a téren, mivel ritmusuk töretlen, tisztaságuk beszennyezetlen és tökéletes nevelést kapnak attól a hangtól, amely bennük sohasem hallgat és amelyet ők sohasem mulasztanak el meghallgatni. Hívjátok őket, tökéletesen bízva abban, hogy segíteni fognak gyógyító munkátokban és ha együtt őszintén tanítotok, tisztítotok és áthangoltok, a betegség eltűnik a Földről.

Az embernek a betegséggel szemben elfoglalt egész magatartása meg kell változzon. A megromlott egészség az emberiség jelenlegi fejlődési fokán értékes tanító. A testi ártalom első megjelenését az ember belső hiányossága jelének kell tekinteni. Meg kell szüntetni azt a nézetet, hogy az ártalom kívülről származik, nem pedig egy belül keletkezett hiba kifejeződése. Hálásnak kellene lenni ezért a kifejeződésért, mivel csak ennek segítségével oldhatjuk meg lelkünk tökéletlenségeit, életünk tévedéseit és hozzáfoghatunk megjavításukhoz. A szenvedő gondolataiban ne foglalkozzék többé a betegség testi aspektusaival, hanem fordítsa figyelmét belső okaira, úgyhogy amíg az orvos végzi a maga kijelölt feladatát a testen, a beteg szüntelenül dolgozzék a saját lelkén, A páciensnek tehát minden fizikai betegség okát saját magában kell keresnie. Boncolgatnia kell indítóokait, részrehajlás nélkül. Ideáljait egybe kell vetnie cselekedeteivel, hogy felfedezhesse a megromlott ritmus okát. Ezzel a kettős folyamattal helyes gyógyítás érhető el, értékes leckét lehet megtanulni és új erőket felszabadítani.

Az olyan félelmetes istencsapások kutatásainak, mint a rákbetegség, a tbc, a lepra, ebben a két irányban kell haladniuk. Ha a különböző megbetegedésekben szenvedő egyének mentális állapotát alaposan tanulmányozzuk és összehasonlítjuk, a mentális jelek nyilvánvalókká válnak. Az orvosi kutatásokban ez az egyik következő lépés. A tudósok közös mentális állapotot fognak felfedezni ezek mögött a nagy betegségek mögött és fokozatosan megtanulják éppoly könnyen és biztosan megismerni és diagnosztizálni ezeket az elme tanulmányozásával, mint a test betegségei révén. Nincs sem szükség, sem mentség a viviszekcióra, ami csak növeli a betegségek nehéz karmáját, amely mint egy szemfedél nehezedik az emberi fajra. A modern orvostudomány is, mint a modern tudomány minden ága, csak egyik részét fejtette ki és oldotta meg a problémának, amelyért létezik. Minden fizikai probléma megoldása és minden anyagi jelenség végső magyarázata a fizikán túli világba való behatolással lehetséges. A kutatás fizikai és szuperfizikai irányának együtt kell haladnia és eredményeit lépésről-lépésre össze kell egyeztetni. Az egyik a fejlődő forma, a másik a fejlődő élet fejlődésével foglalkozik, egymást tehát teljesen kiegészítik és kölcsönösen függnek egymástól. Az olyan kutatás, amely a másik szempont kizárásával csak az egyikre összpontosul, elkerülhetetlenül tévútra jut.

Az embernek meg kell tanulnia, hogy anyag helyett az erőt tanulmányozza, át kell fúrnia magát a gépezeten és meg kell találnia a mozgató erőt. Jelenleg majdnem teljesen a mechanizmusra összpontosítja figyelmét. Meg kell ismerni a vitalitás természetét, a planetáris és napenergiákat, mert ezek a rejtvény másik oldalát alkotják és amíg a két rész nem illik össze, nem ismerhetni meg a titkot.

Az angyalok barátságát és együttműködését fel lehet használni a tudományos kutatás minden megengedett formájánál, így a betegségek okának és gyógyításmódjának felkutatásánál is. Angyal-tanítók hajlandók vezetni és tanácsot adni azoknak, akik hajlandók figyelni rájuk. Minden jelenséggel kapcsolatban felajánlják tudásukat, amely az Élet oldaláról világítja meg a tudósoknak a tárgyat, úgyhogy összekapcsolhatják azt a formáról való értesültségükkel; ebből a kombinációból nagy eredmények születhetnek.

Tárjátok ki szíveteket és elméteket barátságuknak és segítségüknek és ők elvezetnek a tudás uj és váratlan útjaira. Közelebb visznek a megnyilvánult élet szívéhez és útközben feltárulnak a Természet titkai. Már számtalan tudóst inspirálnak öntudatlanul és tudatos inspirációval várják azokat, akik megkísérlik előteremteni a körülményeket és lehetőségeket, amelyek az ilyen inspirációkhoz szükségesek.

Ez részben az a munka, amit az angyalok és emberek testvérisége végezhet.

Geoffrey Hodson.